**INDOKOLÁS**

**Kőszeg Város Önkormányzata 2020. évi költségvetéséről szóló**

**1/2020. (II. 14.) önkormányzati rendelethez**

Az államháztartásról szóló 2011.évi CXCV. törvény és végrehajtási rendelete alapján az önkormányzat 2020. évi költségvetését az alábbiak szerint terjesztem elő:

**A Kormány gazdaságpolitikájának középpontjában a gazdaság további erősítése és a gazdasági növekedés megőrzése áll.** A 2020. évben kiemelt szerepet kap a minimálbér, valamint a garantált bérminimum emelése.

**Központi forrásból származó bevételek:**

A 2020. évben az önkormányzati feladatellátás finanszírozási rendszere az előző évit követi, lényeges változás a finanszírozási struktúrában nem várható. Minden bevétel kötött felhasználású, tételesen kimutatott elszámolással kell a felhasználásukat bizonyítani.

Az általános működési támogatáson belül a településüzemeltetési, fenntartási feladatokhoz (zöldterület és közterület fenntartás, utak, hidak fenntartása, a közvilágítás és a köztemetők üzemeltetése) kapcsolódó támogatás az önkormányzat 2018. év végi statisztikai adatai, és a támogatások településkategóriák szerint meghatározott fajlagos összege alapján történik. A központi költségvetés továbbra sem biztosít támogatást például a településtisztasági feladatokra.

Az önkormányzati hivatal támogatásánál a közös hivatal székhely települése jogosult a teljes támogatás igénylésére. A közös hivatal fenntartásához így Velem és Bozsok önkormányzata a normatíva felett járul hozzá.

A települési önkormányzatok szociális feladatainak egyéb támogatása jelentős összeget tesz ki (40 978 420 Ft), mely települési támogatásokra, a Kőszegi Szociális Gondozási Központ által ellátott szociális, gyermekvédelmi gyermekjóléti feladatokra bölcsődei ellátásra, valamint gyermekétkeztetésre használható fel.

Az egyes feladatokra célzottan kapott támogatásokat csökkenti a beszámítás összege, amelynél figyelembe veszik az önkormányzat adóerő-képességét is, a beszámítás összege így 2020. évben 26 952 670 Ft-ot jelent Kőszeg esetében.

 A gyermekétkeztetés támogatási rendszere követi a 2014-től kialakított struktúrát. A feladathoz az ellátottak arányában számolt bértámogatás (63 646 000 Ft) illetve üzemeltetési támogatás kapcsolódik (74 722 120 Ft), amely az előző évben eredeti előirányzatként kapott összegnél kevesebb mértékű. A fentiek alapján a gyermekétkeztetésre célzottan kapott összegen túl az önkormányzatnak a kiadások 9,9 %-át kell hozzátennie (kb. 22 millió Ft-ot), ugyanakkor ez is elszámolható a szociális feladatokra kapott egyéb támogatás terhére.

A tartózkodás utáni idegenforgalmi adó bevételhez forintonként 1 Ft támogatás kapcsolódik.

A gépjárműadó bevételéből 40% (38 000 000 Ft) marad az önkormányzatnál.

 Az intézményi feladatok támogatásánál a könyvtári és közművelődési feladatokhoz az előző évivel azonos összegű fajlagos támogatás kapcsolódik, lakosságszám alapján 1 251 Ft/fő (14 373 990 Ft) összegű támogatás illeti meg az önkormányzatot. A múzeum támogatása az előző évinél nagyobb összegű (32 369 000 Ft).

Kőszeg Város Önkormányzata fenntartásában lévő intézmények közül a Kőszegi Szociális Gondozási Központ, Központi Óvoda és Bölcsőde Többcélú Közös Igazgatású Köznevelési Intézmény és az Újvárosi Óvoda feladataira igényelt állami támogatás 396 955 077 Ft. A költségvetés tartalmazza az intézmények normatíva feletti állami támogatásának átadását is a feladatellátási megállapodásnak megfelelően megosztva.

Az eredeti előirányzatként megállapított központi támogatások a minimálbér emelkedésének fedezetét nem tartalmazzák. Előzetes információk alapján későbbiekben kiegészítő támogatás formájában fognak ezen összegekre támogatást biztosítani. A Kőszegi Közös Önkormányzati Hivatalnál a 2019-es évben a kiegyenlítő bérrendezési alapból pályázat formájában kaptunk 28 064 000 Ft összegű támogatást. Ez a közel 870 000 Ft/létszám összegű támogatás a Magyarország 2020. évi költségvetéséről szóló 2019.évi LXXI. törvény 2. melléklete szerint beépítésre került a működési támogatás összegébe.

A választások után a Közös Hivatalok összetétele változhatott, ezért az emelt összeget ebben az évben csak márciustól visszamenőlegesen kapják meg az Önkormányzatok. Addig a régi támogatás összegét lehet állami támogatásként feltüntetni, a különbözetet működési átvett pénzeszközként lehet beállítani a költségvetésbe a bevételi oldalon.

**A tervezett feladatok finanszírozása:**

A köznevelés területén az óvodai ellátás finanszírozása során a szakmai jogszabályi előírások alkalmazásával a központi költségvetés biztosítja az óvodapedagógusok, és a munkájukat közvetlenül segítők kötelező illetményét és ezek járulékait, figyelembe véve a törvény nevelésszervezési paramétereit. A szakmai dolgozók bértámogatása a pedagógusok esetében minimális csökkenést tartalmaz. Az óvodaműködtetési támogatást (gyermeklétszámok után igényelhető) jelentősen megemelték. A bölcsődében foglalkoztatott felsőfokú végzettséggel rendelkező kisgyermeknevelőket besorolták a pedagógus életpálya-modellbe, melynek pénzügyi fedezetét központi forrásból biztosítják. A bölcsődék esetében 2018-tól a támogatási rendszer hasonlóképen működik, mint az óvodáknál. A Bölcsőde üzemeltetése kiegészítő önkormányzati támogatással finanszírozható. Emellett nemzetiségi pótlék is beépült a támogatások körébe.

**A működés bevételi forrásai:**

A működési saját bevételek az előző évihez képest jelentősen nem növekednek. A gyermekétkeztetés térítési díjai 2020. évtől minimálisan emelkednek. A Kőszegi Szociális Gondozási Központ működési bevételei sem emelkednek jelentősen.

A költségvetési működési bevételek között **a helyi adó bevételek hangsúlyos részt képviselnek**, a tervezett adóbevétel 537 426 000 Ft, amely tartalmazza a gépjárműadók (38 000 000 Ft), valamint a kedvezmények, mentességek összegét is.

**A működési kiadások tervezése:**

Az Önkormányzat számára elsődleges cél az Önkormányzat által nyújtott szolgáltatások színvonalának és **az önkormányzat működőképességének megőrzése**, a kiadások tervezésénél ezt az elvet vettük figyelembe.

A költségvetési törvény elvei alapján az intézményeknek egységes szempontrendszert határoztunk meg.

Ebben az évben rendkívüli kiadásnak tekinthető, hogy az Intézményeinknél 10 fő lesz jubileumi jogosult, erre 15 600 147 Ft-ot kell kifizetni a járulékokkal együtt. Ez az összeg beépítésre került az Intézmények költségvetésébe, ez is indokolja az Intézményrendszerhez történő hozzájárulás emelkedését a 2019.évihez képest.

Helyi népszavazás kitűzésére irányuló kezdeményezés indult el Kőszeg Városában. Ehhez az Állam támogatást nem biztosít, ezt saját erőből kell megoldania az Önkormányzatnak a Kőszegi Közös Önkormányzati Hivatallal történő megállapodás kötésével. Helyi népszavazás csak a Helyi Választási Irodán keresztül bonyolítható.

Az SZSZB tagjainak, jegyzőkönyvvezetőknek, a HVB tagjainak valamint a HVI dolgozóinak juttatásai és járulékai valamint a szavazólapok és választási értesítők nyomtatása és az egyéb dokumentumok elkészítése várhatóan 4 000 000 Ft-ot tenne ki. Erre jelenleg a költségvetésben forrás nem áll rendelkezésre. A Képviselő-testületnek kell a forrás lehetőségét megtalálnia, ha a helyi népszavazás kezdeményezése sikerrel jár és ki kell írni a népszavazást.

A működési kiadások között szerepel több, már elnyert pályázat is. Itt elsősorban az építéssel járó beruházások fordított ÁFA összegei szerepelnek, melyek dologi jellegű kiadásnak minősülnek. Továbbá a közbeszerzési díjak és egyéb eljárási költségek is a dologi kiadások részét képezi. Az Alpannónia pályázathoz 6 305 497 Ft összegű működési kiadás kapcsolódik 2020. évben.

A TOP-5.2.1 Helyi foglalkoztatási együttműködés pályázathoz (Foglalkoztatási paktum) 2017. év elején meg is érkezett előfinanszírozásként a támogatás összege, ebből 2020. évben várhatóan 14 813 918 Ft kerül működési kiadásokra kifizetésre, a következő évi kiadásainak fedezete 2 997 660 Ft összegben tartalékba helyezésre került. A projekt 2020.december 31-én zárul le, de a decemberre jutó bérek és azok járulékai a 2021. évi költségvetést terhelik, ezért ennek a fedezete került tartalékra.

A **személyi juttatásoknál** a központi bértábla szerinti bérek nem emelkedtek, ugyanakkor a minimálbér jelentősen változott. A pedagógusok illetményemelkedését, valamint a pedagógus munkát közvetlenül segítők béremelését (ezeket ágazati jogszabályok tartalmazzák) valamint a kötelező átsorolásokat, és az egyéb törvény szerinti kötelező juttatásokat a tervezésnél figyelembe vettük.

Az alapilletmények előirányzatának tervezése **100%-on** történt (kivétel a Kőszegi Közös Önkormányzati Hivatal, ahol a tervezése 95%-on történt), nem rendszeres juttatások között adható juttatások nem szerepelnek, a pótlékok köre nem bővült.

A minimálbér kötelező emelkedésével számolni kellett, ugyanakkor fedezete egyenlőre nem biztosított, béren kívüli juttatások tervezésére lehetőséget nem biztosítottunk az intézmények esetén.

A köztisztviselők illetményalapja 2020-as évre az 23/2019.(XI.29.) számú Önkormányzati rendelet alapján 46.380 Ft. A közös hivatal személyi kiadásainál az átsorolásokkal, illetve a minimálbér emelkedésével számoltunk.

A képviselői tiszteletdíjakra vonatkozóan a külső bizottsági tagok tiszteletdíjára 7.000.- Ft emelést javaslok, a képviselő-testületi tagok bizottsági tagságuk utáni tiszteletdíjainál az egységes tiszteletdíj mértéket javaslom megállapítani bizottsági tagságonként.

 A **munkaadót terhelő** szociális hozzájárulási **adó** mértéke 17,5 %.

A **dologi kiadásoknál** a meglévő szerződéseket, valamint a teljesített kiadásokat vettük figyelembe. A városüzemeltetési feladatokra a Kft. részére 2020. évre 216 657 270 Ft került beépítésre, amely közel 37,7 M Ft-tal magasabb a 2019.évi 178 935 953 Ft-nál. Az előterjesztéshez csatoljuk a kft. által részletesen, feladatonként kidolgozott 2020. évi díjakat.

A dologi kiadások között nem emelkedtek a vásárolt élelmezés kiadásai, mivel az étkezők száma az elmúlt évihez képest lecsökkent, a szolgáltató általános nyersanyagnorma emelését a képviselőtestület elfogadta 2019. október 28-án. Ezeket figyelembe véve sem éri el a 9 %-os nyersanyagnorma emelést. A gyermekétkeztetési feladatoknál az ellátottak számának változásával, az önkormányzati rendelet szerinti nyersanyagnorma összegével, valamint a szolgáltatóval megkötött szerződés szerinti rezsiköltséggel számoltuk a kiadásokat.

A 2020. évi költségvetést a fenntartott és finanszírozott intézményeknél is **egységes elvekkel** terveztük.

**Az ellátottak pénzbeli juttatásait** (a tavalyihoz képest + 7 500 000 Ft-tal) 32 000 000 Ft összegben terveztük. Ezen kiadások elszámolhatóak a települési önkormányzatok egyéb szociális feladatainak támogatása terhére.

A civil szervezetek, önkormányzati feladatot ellátó egyesületek támogatási összegei a kérelmeket, a megkötött feladat átvállalási és együttműködési megállapodásokat, illetve az önkormányzat anyagi lehetőségeit figyelembe véve kerültek megállapításra. A szervezetek többsége tavaly 20% emelésben részesült, így most csak korrekciók történtek.

Az év közbeni váratlan események kezelésére 5 000 000 Ft összegű vis maior tartalék került elkülönítésre. Időközben a 2019. decemberében bekövetkezett Vis Maior esemény katasztrófavédelmi felülvizsgálata is megtörtént. Ezek alapján a benyújtott pályázathoz a 30%-os önrész biztosításához el is kell használnunk ezt az összeget.

A vagyonhasznosítással kapcsolatos költségek (tulajdoni lap másolatok, értékbecslések, telekalakítások, energetikai tanúsítványok) fedezetére 3 000 000 Ft összeget tartalmaz a költségvetés, ezen felül 1 000 000 Ft tartalékot képeztünk.

**A fejlesztési költségvetés tervezésének fő szempontjai és célkitűzése a már elnyert támogatások maradéktalan felhasználása és a támogatási célok megvalósítása. A további tervek** meghatározásánál számba kell venni, hogy mennyi fejlesztési forrás áll rendelkezésre (4. melléklet). Fontos szempont a fejlesztési **bevételek és kiadások összhangja,** mely a tervezetben biztosított. A KRAFT forrás utófinanszírozása miatt várható, hogy éven belüli áthidaló hitel igénybevételére lesz szükség.

A fejlesztések között szerepel a Bölcsőde fejlesztése 2021. évben várható támogatásból és az önerőként hozzátett (3 500 000 Ft) maradványából 639 200 Ft-ból teljes egészében fedezhető.

További TOP projekt források érkeztek 2019-ben, amelyek maradványa 356 324 806 Ft.

A BMÖFT/5 -21/ 2019. Támogatói okirat szerinti 30 000 000 Ft és a 2019-ben biztosított önerővel együtt 39 689 680 Ft (elkülönített számlán biztosítva van) a Árpád tértől a Pék utcáig tartó szakasz felújítása is megvalósítható.

Az Alpannonia projekt is folytatódik 2020-ban, ennek pénzügyi fedezete az elkülönített számlán maradványként beépítésre került a költségvetésbe 12 913 983 Ft összeggel.

További 2019-ben érkezett támogatások:

a Városkörnyéki közösségi közlekedés (SUMP) projektre 354 047 786 Ft,

az Ipari park fejlesztése projektre 76 818 118 Ft,

Veloregio 32 277 610 Ft.

Ezen összegek elkülönített számlán rendelkezésre állnak, a költségvetésbe beépítésre kerültek.

A fenti támogatási maradványok képezik a felhalmozási bevételek 56 %-át. A fentieken túl 12 720 149 Ft összegben számoltunk kölcsön törlesztéssel. Azonban a vagyonhasznosítási bevételek (90 829 500 Ft) teljesítése rendkívül fontos, mert a bevételek teljesítése elengedhetetlen a költségvetési egyensúly megőrzéséhez. További feladatok csak ezen bevételek többletteljesítése után állíthatók be a költségvetésbe.

A **fejlesztési kiadások** (5. melléklet) között elsősorban a már megítélt, illetve folyósított támogatásokból megvalósítandó kiadások szerepelnek. Ezek tételesen a mellékeltben találhatóak.

A költségvetéssel egy időben szükséges elfogadnia az önkormányzat középtávú tervét is a saját bevételek és az adósságot keletkeztető ügyletek értékéről. A korábbi években elfogadott középtávú tervezéshez képest a 2019-2022. évre vonatkozó adatok eltérésének indokai (az Áht. 24. § (2) bekezdése alapján) a következők:

A 2018-2021. évre vonatkozó – előző évben elfogadott – adatokat a költségvetési rendelettervezet elkészítésekor felülvizsgáltuk a változó gazdasági környezet, az önkormányzat rendeletei, az ingatlanok és egyéb vagyon iránti kereslet tapasztalatai alapján, illetve figyelembe vettük az előző év teljesítési adatait is, és ennek megfelelően állapítottuk meg a főbb keretszámokat. A helyi adók esetén évek óta jelentősen meghaladja a teljesítés az előző középtávú tervezésben szerepeltetett bevételek összegét, így a tervezett helyi adó bevételt minden évben emelésre került a középtávú tervezésben.

Összegezve elmondható, hogy a költségvetés egyensúlyát úgy lehetett fenntartani, hogy minimális összegű tartalék képzésére volt lehetőségünk. A váratlan előre nem látható kiadások fedezésére nagyon csekély tartalékkeret áll rendelkezésünkre, mivel a minimálbér emelésének fedezete egyelőre nem biztosított, így azt az Önkormányzatnak saját forrásból kellett biztosítania. Ahhoz, hogy a rendelettervezetben szereplő keretösszegek tarthatóak legyenek egy nagyon **szoros és fegyelmezett gazdálkodásra** van szükség a 2020. évben.

Kőszeg, 2020. február 13.

 **Básthy Béla s. k.**

 polgármester